CELEX: 32020R0003
Language: el
Date: 2019-08-28 00:00:00
Title: Κατ' εξουσιοδότηση κανονισμός (ΕΕ) 2020/3 της Επιτροπής της 28ης Αυγούστου 2019 για τη θέσπιση σχεδίου απορρίψεων των αχιβάδων (Venus spp.) σε ορισμένα ιταλικά χωρικά ύδατα

6.1.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 2/1
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/3 ΤΗΣ ΕΠΙΤΡΟΠΗΣ
         της 28ης Αυγούστου 2019
         για τη θέσπιση σχεδίου απορρίψεων των αχιβάδων (Venus spp.) σε ορισμένα ιταλικά χωρικά ύδατα
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ (1) του Συμβουλίου, και ιδίως το άρθρο 15 παράγραφος 6,
         Έχοντας υπόψη τον κανονισμό (ΕΕ) 2019/1241 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων, την τροποποίηση των κανονισμών (ΕΚ) αριθ. 1967/2006, (ΕΚ) αριθ. 1224/2009 του Συμβουλίου και των κανονισμών (ΕΕ) αριθ. 1380/2013, (ΕΕ) 2016/1139, (ΕΕ) 2018/973, (ΕΕ) 2019/472 και (ΕΕ) 2019/1022 του Ευρωπαϊκού Κοινοβουλίου και του Συμβουλίου και την κατάργηση των κανονισμών (ΕΚ) αριθ. 894/97, (ΕΚ) αριθ. 850/98, (ΕΚ) αριθ. 2549/2000, (ΕΚ) αριθ. 254/2002, (ΕΚ) αριθ. 812/2004 και (ΕΚ) αριθ. 2187/2005 του Συμβουλίου (2), και ιδίως το άρθρο 15 παράγραφος 2,
         Έχοντας υπόψη τον κανονισμό (ΕΚ) αριθ. 1967/2006 του Συμβουλίου, της 21ης Δεκεμβρίου 2006, σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα, την τροποποίηση του κανονισμού (ΕΟΚ) αριθ. 2847/93 και την κατάργηση του κανονισμού (ΕΚ) αριθ. 1626/94 (3), και ιδίως το άρθρο 15α,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 1380/2013 αποσκοπεί στην προοδευτική εξάλειψη των απορρίψεων από τους αλιείς της Ένωσης, μέσω της θέσπισης της υποχρεωτικής εκφόρτωσης των αλιευμάτων που υπόκεινται σε όρια και, στη Μεσόγειο, των αλιευμάτων για τα οποία προβλέπονται ελάχιστα μεγέθη.
                  
               
                     (2)
                  
                  
                     Σύμφωνα με το άρθρο 15 παράγραφος 1 στοιχείο δ) του κανονισμού (ΕΕ) αριθ. 1380/2013, η υποχρέωση εκφόρτωσης για τη βενθοπελαγική αλιεία στη Μεσόγειο Θάλασσα εφαρμόζεται, το αργότερο από την 1η Ιανουαρίου 2017, για τα είδη που προσδιορίζουν την αλιεία και, το αργότερο από την 1η Ιανουαρίου 2019, για όλα τα υπόλοιπα είδη.
                  
               
                     (3)
                  
                  
                     Το άρθρο 15 παράγραφος 6 του κανονισμού (ΕΕ) αριθ. 1380/2013 εξουσιοδοτεί την Επιτροπή να εγκρίνει σχέδια απορρίψεων μέσω κατ’ εξουσιοδότηση πράξεων για αρχική περίοδο που δεν υπερβαίνει τα τρία έτη, με δυνατότητα ανανέωσης για συνολική περίοδο τρία ακόμα ετών, με βάση κοινές συστάσεις που εκπονούν τα κράτη μέλη σε συνεννόηση με τα οικεία γνωμοδοτικά συμβούλια. Τα σχέδια απορρίψεων μπορούν να περιλαμβάνουν τις υποχρεώσεις που αναφέρονται στο άρθρο 15 παράγραφος 5 στοιχεία α) έως ε) του κανονισμού (ΕΕ) αριθ. 1380/2013, περιλαμβανομένου του καθορισμού ελάχιστων μεγεθών αναφοράς διατήρησης.
                  
               
                     (4)
                  
                  
                     Το άρθρο 15α του κανονισμού (ΕΚ) αριθ. 1967/2006 και το άρθρο 15 παράγραφος 2 του κανονισμού (ΕΕ) 2019/1241 εξουσιοδοτούν την Επιτροπή να θεσπίζει, με σκοπό την έγκριση σχεδίων απορρίψεων και για τα είδη που υπόκεινται σε υποχρέωση εκφόρτωσης, ελάχιστο μέγεθος αναφοράς διατήρησης, προκειμένου να διασφαλίζεται η προστασία των νεαρών θαλάσσιων οργανισμών. Σύμφωνα με τα εν λόγω άρθρα, τα ελάχιστα μεγέθη αναφοράς διατήρησης, κατά περίπτωση, είναι δυνατόν να παρεκκλίνουν από τα μεγέθη που ορίζονται στο παράρτημα III του εν λόγω κανονισμού και, μετά την έναρξη ισχύος του άρθρου 32 του κανονισμού (ΕΕ) 2019/1241 από τα μεγέθη που ορίζονται στο παράρτημα IX του κανονισμού (ΕΕ) 2019/1241.
                  
               
                     (5)
                  
                  
                     Με τον κατ’ εξουσιοδότηση κανονισμό (EE) 2016/2376 της Επιτροπής (4) θεσπίστηκε σχέδιο απορρίψεων για τις αχιβάδες (Venus spp.) στα ιταλικά χωρικά ύδατα από την 1η Ιανουαρίου 2017 έως τις 31 Δεκεμβρίου 2019, μετά από σύσταση που υπέβαλε η Ιταλία.
                  
               
                     (6)
                  
                  
                     Η Ιταλία, ως το μοναδικό κράτος μέλος με άμεσο διαχειριστικό συμφέρον όσον αφορά την αλιεία των αχιβάδων (Venus spp.) στα ιταλικά χωρικά ύδατα των γεωγραφικών υποπεριοχών 9, 10, 17 και 18 της ΓΕΑΜ, υπέβαλε στην Επιτροπή, σύμφωνα με τη διαδικασία του άρθρου 18 του κανονισμού (ΕΕ) αριθ. 1380/2013, νέα κοινή σύσταση σχεδίου απορρίψεων για το απόθεμα αχιβάδων (Venus spp.), μετά από διαβούλευση με το Γνωμοδοτικό Συμβούλιο για τη Μεσόγειο (MEDAC).
                  
               
                     (7)
                  
                  
                     Η νέα κοινή σύσταση που υποβλήθηκε από την Ιταλία εξετάστηκε από την επιστημονική, τεχνική και οικονομική επιτροπή αλιείας (ΕΤΟΕΑ) κατά τη θερινή σύνοδο της ολομέλειας από 1-5 Ιουλίου 2019 (5).
                  
               
                     (8)
                  
                  
                     Στη νέα κοινή σύσταση προτείνεται να εφαρμοστεί εξαίρεση η οποία συνδέεται με το υψηλό ποσοστό επιβίωσης για τις αχιβάδες (Venus spp.) που αλιεύονται με υδραυλικές δράγες στα ιταλικά χωρικά ύδατα των γεωγραφικών υποπεριοχών 9, 10, 17, 18 της ΓΕΑΜ. Το κράτος μέλος προσκόμισε επιστημονικά στοιχεία για να αποδείξει ότι τα ποσοστά επιβίωσης των απορριπτόμενων αχιβάδων (Venus spp.) είναι υψηλά σε αυτόν τον τύπο αλιείας και διαβίβασε επιστημονικό πρόγραμμα παρακολούθησης. Τα αποδεικτικά στοιχεία υποβλήθηκαν στην ΕΤΟΕΑ, η οποία διαπίστωσε ότι τα ποσοστά επιβίωσης των απορριπτόμενων αχιβάδων είναι κατά κανόνα πολύ υψηλά. Η ΕΤΟΕΑ διαπίστωσε επίσης ότι το προτεινόμενο επιστημονικό πρόγραμμα παρακολούθησης αναμένεται να προσφέρει αξιόπιστα δεδομένα και πληροφορίες, παρέχοντας τη δυνατότητα αξιολόγησης των επιπτώσεων του σχεδίου απορρίψεων. Με βάση αυτήν την εκτίμηση, κρίνεται σκόπιμο να συμπεριληφθεί η εν λόγω εξαίρεση στον παρόντα κανονισμό για περίοδο 3 ετών.
                  
               
                     (9)
                  
                  
                     Επιπλέον, στη νέα κοινή σύσταση προτείνεται ότι το μειωμένο ελάχιστο μέγεθος αναφοράς διατήρησης των αχιβάδων (Venus spp.), το οποίο καθιερώθηκε στον κατ’ εξουσιοδότηση κανονισμό (ΕΕ) 2016/2376 κατά παρέκκλιση από το παράρτημα III του κανονισμού (ΕΚ) αριθ. 1967/2006 του Συμβουλίου, θα πρέπει να συνεχίσει να ισχύει. Η ΕΤΟΕΑ σημείωσε ότι το μειωμένο ελάχιστο μέγεθος αναφοράς διατήρησης εξακολουθεί να είναι μεγαλύτερο από το μέγεθος που έχει καθοριστεί για το πρώτο στάδιο ωριμότητας, καθώς και ότι δεν υπάρχουν στοιχεία που να υποδεικνύουν ότι η μείωση του ελάχιστου μεγέθους αναφοράς διατήρησης είχε επιβλαβείς επιπτώσεις στο απόθεμα. Η ΕΤΟΕΑ κατέληξε στο συμπέρασμα ότι το αίτημα για την παράταση ισχύος του μειωμένου ελάχιστου μεγέθους αναφοράς διατήρησης φαίνεται λογικό. Ωστόσο, η ΕΤΟΕΑ διαπίστωσε επίσης ότι οι επιπτώσεις που έχει ήδη προκαλέσει και αναμένεται να προκαλέσει στο μέλλον η μείωση του ελάχιστου μεγέθους στα ποσοστά εκμετάλλευσης και στη βιομάζα του αποθέματος είναι αδύνατο να αξιολογηθούν πλήρως. Ως εκ τούτου, χρειάζεται να εκπονηθούν και άλλες μελέτες και να συλλεγούν και άλλα στοιχεία για τις επιπτώσεις αυτές. Ο κανονισμός (ΕΕ) 2019/1241, με τον οποίο θεσπίζονται περιφερειακά τεχνικά μέτρα για τη Μεσόγειο Θάλασσα στο παράρτημα IX, τέθηκε σε ισχύ μόλις στις 14 Αυγούστου 2019 και δεν προβλέπει μεταβατικά μέτρα όσον αφορά τη διαδικασία για την έκδοση κατ’ εξουσιοδότηση πράξεων για την τροποποίηση των εν λόγω περιφερειακών τεχνικών μέτρων. Η κοινή σύσταση υποβλήθηκε από την Ιταλία και αξιολογήθηκε από την ΕΤΟΕΑ πριν από την έναρξη ισχύος του κανονισμού (ΕΕ) 2019/1241 και ως εκ τούτου δεν παρέπεμπε στον κανονισμό (ΕΕ) 2019/1241. Ωστόσο, λόγω αυτών των εξαιρετικών περιστάσεων, η Επιτροπή θεωρεί ότι, βάσει των πληροφοριών που έχει στη διάθεσή της στο παρόν στην παρόν στάδιο της κοινής σύστασης και της αξιολόγησης της αξιολόγησης της ΕΤΟΕΑ, δεν προκύπτει κανένα στοιχείο που να δείχνει ότι το προτεινόμενο μειωμένο ελάχιστο μέγεθος αναφοράς διατήρησης δεν θα συμμορφωνόταν προς τις απαιτήσεις για τεχνικά μέτρα που θεσπίζονται στο άρθρο 15 του κανονισμού (ΕΕ) 2019/1241. Με βάση τα ανωτέρω συμπεράσματα, κρίνεται σκόπιμο να χορηγηθεί η αιτούμενη παρέκκλιση για ένα μόνο έτος.
                  
               
                     (10)
                  
                  
                     Τα μέτρα που προτείνονται στην κοινή σύσταση είναι σύμφωνα με το άρθρο 18 παράγραφος 3 του κανονισμού (ΕΕ) αριθ. 1380/2013.
                  
               
                     (11)
                  
                  
                     Προκειμένου να εξασφαλιστεί κατάλληλος έλεγχος επί της εφαρμογής της υποχρέωσης εκφόρτωσης, το κράτος μέλος θα πρέπει να καταρτίσει κατάλογο των σκαφών που υπάγονται στον παρόντα κανονισμό.
                  
               
                     (12)
                  
                  
                     Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στις οικονομικές δραστηριότητες που συνδέονται με την αλιεία και στον προγραμματισμό της αλιευτικής περιόδου των σκαφών της Ένωσης, ο κανονισμός θα πρέπει να τεθεί σε ισχύ αμέσως μετά τη δημοσίευσή του.
                  
               
                     (13)
                  
                  
                     Ο κανονισμός θα πρέπει να εφαρμοστεί από την 1η Ιανουαρίου 2020 για χρονικό διάστημα τριών ετών. Η μείωση του ελάχιστου μεγέθους αναφοράς διατήρησης για τις αχιβάδες (Venus spp.) στα 22 mm δε θα πρέπει να ισχύσει πέραν του ενός έτους,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο και πεδίο εφαρμογής
            
               1.   Στον παρόντα κανονισμό προσδιορίζονται οι λεπτομέρειες της εφαρμογής της υποχρέωσης εκφόρτωσης που θεσπίστηκε με το άρθρο 15 παράγραφος 1 του κανονισμού (ΕΕ) αριθ. 1380/2013 στην αλιεία των αχιβάδων (Venus spp.) η οποία ασκείται σε ορισμένα ιταλικά χωρικά ύδατα.
            
            
               2.   Ο παρών κανονισμός εφαρμόζεται στα ιταλικά χωρικά ύδατα των γεωγραφικών υποπεριοχών 9, 10, 17, 18 της Γενικής Επιτροπής Αλιείας για τη Μεσόγειο (ΓΕΑΜ), όπως ορίζεται στο παράρτημα I του κανονισμού (ΕΕ) αριθ. 1343/2011 του Ευρωπαϊκού Κοινοβουλίου και του Συμβουλίου (6).
            
         
         
            Άρθρο 2
            
               Εξαίρεση που συνδέεται με τα ποσοστά επιβίωσης για τις αχιβάδες (
               Venus
               spp.)
            
            
               1.   Η εξαίρεση που συνδέεται με τα ποσοστά επιβίωσης των αχιβάδων και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 ισχύει, στα ιταλικά χωρικά ύδατα των γεωγραφικών υποπεριοχών 9, 10, 17, 18 της ΓΕΑΜ, για τις αχιβάδες (Venus spp.) που αλιεύονται με υδραυλικές δράγες και έχουν μέγεθος μικρότερο του ελάχιστου μεγέθους αναφοράς διατήρησης.
            
            
               2.   Όταν απορρίπτονται αχιβάδες (Venus spp.) οι οποίες έχουν αλιευθεί όπως ακριβώς αναφέρεται στην παράγραφο 1, οι αχιβάδες (Venus spp.) ελευθερώνονται αμέσως στη θάλασσα.
            
         
         
            Άρθρο 3
            Ελάχιστο μέγεθος αναφοράς διατήρησης
            
               1.   Κατά παρέκκλιση από το ελάχιστο μέγεθος αναφοράς διατήρησης που προβλέπεται στο παράρτημα IX του κανονισμού (ΕΕ) 2019/1241, το ελάχιστο μέγεθος αναφοράς διατήρησης για τις αχιβάδες (Venus spp.) στα ιταλικά χωρικά ύδατα των γεωγραφικών υποπεριοχών 9, 10, 17 και 18 της ΓΕΑΜ αντιστοιχεί σε συνολικό μήκος 22 mm.
            
            
               2.   Η μέτρηση του μεγέθους των αχιβάδων (Venus spp.) εκτελείται σύμφωνα με το παράρτημα IV του κανονισμού (ΕΕ) 2019/1241.
            
         
         
            Άρθρο 4
            Κατάλογος σκαφών
            Έως τις 31 Δεκεμβρίου 2019, οι αρχές του κράτους μέλους υποβάλλουν στην Επιτροπή, μέσω του ασφαλούς δικτυακού τόπου ελέγχου της Ένωσης, τον κατάλογο όλων των σκαφών στα οποία επιτρέπεται να αλιεύουν αχιβάδες (Venus spp.) με τη χρήση υδραυλικών δραγών στα ιταλικά χωρικά ύδατα των γεωγραφικών υποπεριοχών 9, 10, 17, 18 της ΓΕΑΜ. Οι αρχές του κράτους μέλους τηρούν συνεχώς ενημερωμένο τον ως άνω κατάλογο.
         
         
            Άρθρο 5
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2020 έως τις 31 Δεκεμβρίου 2022.
            Ωστόσο, το άρθρο 3 εφαρμόζεται μέχρι τις 31 Δεκεμβρίου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
            Βρυξέλλες, 28 Αυγούστου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 354 της 28.12.2013, σ. 22.
         
            (2)  ΕΕ L 198 της 25.7.2019, σ. 105.
         
            (3)  ΕΕ L 409 της 30.12.2006, σ. 11.
         
            (4)  Κατ' εξουσιοδότηση κανονισμός (ΕΕ) 2016/2376 της Επιτροπής, της 13ης Οκτωβρίου 2016, για τη θέσπιση σχεδίου απορρίψεων για τα δίθυρα μαλάκια Venus spp. στα ιταλικά χωρικά ύδατα (ΕΕ L 352 της 23.12.2016, σ. 48).
         
            (5)  https://stecf.jrc.ec.europa.eu/plen1902
         
            (6)  Κανονισμός (ΕΕ) αριθ. 1343/2011 του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, σχετικά με ορισμένες διατάξεις περί αλιείας στην περιοχή της συμφωνίας ΓΕΑΜ (Γενική Επιτροπή Αλιείας για τη Μεσόγειο) και την τροποποίηση του κανονισμού (ΕΚ) αριθ. 1967/2006 του Συμβουλίου σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα (ΕΕ L 347 της 30.12.2011, σ. 44).